Το **Σάββατο 18 Φεβρουαρίου 2023** και ώρα **9:30 με 13:30** στο **Αμφιθέατρο «Ιωάννης Δρακόπουλος»** στο κεντρικό κτήριο Πανεπιστημίου Αθηνών διεξήχθη η ημερίδα με θέμα «Περιβαλλοντική Εκπαίδευση για την Αειφορία & Επιστήμη των Πολιτών. Δράσεις και προοπτικές».

Η Ημερίδα απευθυνόταν σε εκπαιδευτικούς όλων των βαθμίδων εκπαίδευσης, στελέχη εκπαίδευσης (Συμβούλους Εκπαίδευσης, Διευθυντές/-τριες Σχολικών Μονάδων, Υπευθύνους και μέλη Παιδαγωγικών Ομάδων ΚΕΠΕΑ, Υπευθύνους Περιβαλλοντικής Εκπαίδευσης και Σχολικών Δραστηριοτήτων), καθώς και σε προπτυχιακούς και μεταπτυχιακούς φοιτητές. Η εγγραφή και η παρακολούθηση ήταν δωρεάν έτσι ώστε να είναι ανοικτής πρόσβασης σε ένα ευρύ κοινό.

Μέσα από την ημερίδα αυτή επιδιώξαμε αφενός τη γνωριμία των συμμετεχόντων με το πεδίο της **Επιστήμης των Πολιτών** και πώς αυτό συνδέεται με την **Περιβαλλοντική Εκπαίδευση για την Αειφορία** και αφετέρου την ενημέρωσή τους για τις μέχρι τώρα πρωτοβουλίες και δράσεις στο πλαίσιο του [ευρωπαϊκού έργου Cos4Cloud](https://cos4cloud-eosc.eu/citizen-science-innovation/cos4cloud-citizen-observatories/) αλλά και για τις προοπτικές που δημιουργούνται στο πλαίσιο του [νέου εκπαιδευτικού Δικτύου](https://eecs-net-eds.eu/) που συντονίζει το ΕργΠΕ-ΕΚΠΑ.

Κεντρικός στόχος της ημερίδας επίσης ήταν να δοθεί βήμα στους εκπαιδευτικούς για να παρουσιάσουν το πώς λειτούργησε η σύμπραξη της Επιστήμης των Πολιτών και της Περιβαλλοντικής Εκπαίδευσης μέσα από προγράμματα που υλοποιήθηκαν στα σχολεία. Η Ημερίδα έκλεισε με τη βράβευση των σχολικών μονάδων που πραγματοποίησαν δράσεις στο πλαίσιο του παραπάνω Δικτύου κατά το σχολικό έτος 2021-2022.

Πιο συγκεκριμένα το πρόγραμμα της Hμερίδας διαμορφώθηκε ως εξής:

**9:30 - 10:00 Προσέλευση και εγγραφές**

10:00 - 10:15 Έναρξη - Χαιρετισμοί

10:15 - 10:45 **Μαρία Δασκολιά:** Περιβαλλοντική Εκπαίδευση για την Αειφορία και Επιστήμη των Πολιτών. Δημιουργικές συνέργειες και δράσεις του Εργαστηρίου Περιβαλλοντικής Εκπαίδευσης στο πλαίσιο του ευρωπαϊκού έργου Cos4Cloud

10:45 -11:00 **Δημήτρης Γκότζος**: Παρατηρητήρια Πολιτών για τη βιοποικιλότητα και την περιβαλλοντική ποιότητα: ψηφιακές πλατφόρμες και εφαρμογές στην υπηρεσία της Περιβαλλοντικής Εκπαίδευσης για την Αειφορία

11:00 -11:15 **Νάγια Γρίλλια**: Ενσωματώνοντας την Επιστήμη και τα Παρατηρητήρια Πολιτών στην Περιβαλλοντική Εκπαίδευση για την Αειφορία: πλαίσιο δράσεων για την ενδυνάμωση και υποστήριξη εκπαιδευτικών

**11:15 -11:30 Διάλειμμα με καφέ**

11:30 -11:45 **Άννα Τρίγκατζη, Ματρώνα Παππά, Ζαχαρένια Δασκαλάκη**: Από τη θεωρία

στην πράξη: εκπαιδευτικά σενάρια για σχολική χρήση

11:45 -12:00 **Μαρία Πλιώτα, Κατερίνα Χουλιαρά, Γιάννης Κωσταντινίδης**: Εγκαινιάζοντας το νέο Εκπαιδευτικό Δίκτυο «Περιβαλλοντική Εκπαίδευση για την Αειφορία και Επιστήμη των Πολιτών»: ταυτότητα, λειτουργία και ο ψηφιακός ιστότοπος

12:00 - 12:30 **Μαρία Δασκολιά, Ιωάννα Ντίνου, Βαρβάρα Πετρίδου, Βέρα Βορύλλα**: Παρουσιάσεις και απονομές επαίνων συμμετοχής σε σχολεία του Δικτύου που υλοποίησαν εκπαιδευτικά προγράμματα και δράσεις

**12:30 - 12:45 Διάλειμμα με καφέ**

12:45 - 13:30 **Μαρία Δασκολιά, Νάγια Γρίλλια, Μαρία Πλιώτα**: Κοιτώντας προς το μέλλον… Συντονισμός συζήτησης με όλους τους συμμετέχοντες για την καταγραφή αναγκών και τις προοπτικές βιωσιμότητας του Δικτύου

13:30 - 14:30 **Ελαφρύ γεύμα**

14:30 - 15:00 Ολοκλήρωση Ημερίδας – Απολογισμός

Η ημερίδα αυτή σχεδιάστηκε με σκοπό να αποτελέσει το επιστέγασμα και να κλείσει ένα μεγάλο κύκλο δράσεων που ανέλαβε και υλοποίησε το ΕργΠΕ στο πλαίσιο του έργου Cos4cloud. Μέσα από περιεκτικές και στοχευμένες εισηγήσεις/παρουσιάσεις, η ομάδα του ΕργΠΕ επικοινώνησε στους συμμετέχοντες το πεδίο της Επιστήμης των Πολιτών και σε τι αφορά και το έργο Cos4cloud αλλά περιέγραψε και το πώς εργάστηκε για να αναδείξει θεωρητικά και εφαρμόσει πρακτικά τη σύμπραξη της ΕτΠ με την Περιβαλλοντική Εκπαίδευση για την Αειφορία.

Ιδιαίτερη έμφαση δόθηκε στην ανάδειξη του [νέου εκπαιδευτικού Δικτύου](https://eecs-net-eds.eu/) «Περιβαλλοντική Εκπαίδευση για την Αειφορία και Επιστήμη των Πολιτών» που δημιουργήθηκε στο πλαίσιο του έργου και συντονίζει το ΕργΠΕ-ΕΚΠΑ. Παρουσιάστηκε επίσης η ιστοσελίδα του δικτύου με μια μίνι-πλοήγηση στο περιεχόμενό της ώστε οι συμμετέχοντες να εξοικειωθούν με το ψηφιακό της περιβάλλον και να έρθουν σε επαφή με το σκεπτικό και τον τρόπο χρήσης της.

Στο δεύτερο σκέλος της ημερίδας οι ίδιοι οι εκπαιδευτικοί που υλοποίησαν δράσεις στα σχολεία παρουσίασαν συνοπτικά τα προγράμματά τους και έλαβαν επαίνους για τη συμμετοχή τους και τις δράσεις τους στα σχολεία. Το τελευταίο σκέλος της ημερίδας στο οποίο πραγματοποιήθηκε ανοιχτή συζήτηση με τους συμμετέχοντες υπήρξε εξαιρετικά γόνιμο γιατί λάβαμε σημαντική ανατροφοδότηση τόσο για το περιεχόμενο της ίδιας της ημερίδας όσο και κυρίως για τη δράση του ΕργΠΕ συνολικά στο πλαίσιο του έργου Cos4cloud όπως αυτή παρουσιάστηκε. Κατά τη συζήτηση ακούστηκαν επίσης από τους συμμετέχοντες και καταγράφηκαν ενδιαφέρουσες προτάσεις για μελλοντικές προοπτικές όσον αφορά στη συνέργεια της ΕτΠ και της ΠΕΑ και ειδικότερα για την βιωσιμότητα του νέου εκπαιδευτικού δικτύου. Οι συμμετέχοντες εξέφρασαν και τις ιδιαίτερα θετικές εντυπώσεις τους για το οργανωτικό μέρος της ημερίδας και τη γενικότερη αισθητική και ποιότητα της όλης διοργάνωσης.